ได้ยินชื่อซามเซียนแล้วต้องร้อง ห๊ะ! เมนูอะไรนะ? ฟังไม่ผิดหรอกเมนูบะหมี่ซามเซียนในย่านหน้าตลาดอัศวินเมืองลำปาง ร้านเก่าแกอยู่ในห้องแถวหนึ่งคูหา ไปนั่งปุ๊บจะมีคุณป้ามาแนะนำพร้อมรับเมนู ถามคุณป้าว่าส่วนใหญ่ลูกค้าจะสั่งอะไรมาทานกัน ป้าแนะนำบะหมี่แห้งซามเซียน จัดแห้งแล้วต้องจัดน้ำด้วย เลยได้ซามเซียนน้ำมาเพิ่มอีกที่นึง บะหมี่ซามเซียนคือบะหมี่แห้งโปะบนถั่วงอกดิบ โรยหน้าด้วยหมี่กรอบและเกี๊ยวทอด เครื่องหน้ามีลูกชิ้น หมูแดง กระดูกอ่อน เสิร์ฟพร้อมน้ำซุปหนึ่งถ้วย ก่อนทานก็คลุกๆปรุงๆตามใจชอบ รสชาดแบบเบสิค ส่วนตัวคิดว่าแปลกๆดีบรรยายไม่ถูก ส่วนเมนูซามเซียนน้ำก็คือแบบแห้งแล้วเทน้ำราดแบบก๋วยเตี๋ยวนั่นเอง อ่อ..ที่ร้านมีน้ำปั่นด้วยนะ แนะนำเมนูน้ำมะนาวปั่น อร่อยมาก เปรี้ยวหวานชื่นใจ อย่าพลาดล่ะ